სახელმწიფო სარეგისტრაციო კოდი 240.140.000.11.112.005.539

საქართველოს სახელმწიფო ქონების მართვის მინისტრის 
ბრძანება №1-3/741

2002 წლის 16 ოქტომბერი 
ქ. თბილისი
სახელმწიფო წილობრივი მონაწილეობით შექმნილი საწარმოების, სადაც სახელმწიფო საკუთრებაშია წილის, აქციების 50%-ზე მეტი, აუდიტური შემოწმებისათვის აუდიტორული კომპანიების შერჩევის კომისიის დებულების დამტკიცების შესახებ
საქართველოს პრეზიდენტის 2002 წლის 12 თებერვლის №40 ბრძანებულება „სახელმწიფო ქონების პრივატიზებისა და მართვის გაუმჯობესების ზოგიერთ ღონისძიებათა შესახებ” მე-3 მუხლის „ე” ქვეპუნქტის, საქართველოს სახელმწიფო ქონების მართვის სამინისტროს 2002 წლის 1 აპრილის №1-3/215 ბრძანების, საკონკურსო კომისიის 2002 წლის 4 აპრილის №1 სხდომის ოქმის საფუძველზე სახელმწიფო წილობრივი მონაწილეობით შექმნილი საწარმოების აუდიტური შემოწმებისათვის აუდიტორული კომპანიების შერჩევის კომისიის დებულების დამტკიცების მიზნით, ვბრძანებ:
1. ცნობად იქნეს მიღებული სახელმწიფო წილობრივი მონაწილეობით შექმნილი საწარმოების შემოწმებისათვის აუდიტური კომპანიების შერჩევის საკონკურსო კომისიის 2002 წლის 4 აპრილის სხდომის ოქმი №1 (თან ერთვის).

2. დამტკიცდეს სახელმწიფო წილობრივი მონაწილეობით შექმნილი საწარმოების (სადაც სახელმწიფო საკუთრებაშია წილის, აქციების 50%-ზე მეტი) აუდიტური შემოწმებისათვის აუდიტორული კომპანიების შერჩევის კომისიის დებულება.

3. იურიდიულმა დეპარტამენტმა (ზ. ოჩიგავა) უზრუნველყოს დებულების იუსტიციის სამინისტროში რეგისტრაცია არსებული კანონმდებლობის შესაბამისად.

4. კონტროლი ბრძანების შესრულებაზე დაევალოს მინისტრის მოადგილეს ზ. გარაყანიძეს.

ს. პავლიაშვილი
დებულება სახელმწიფო წილობრივი მონაწილეობით შექმნილი საწარმოების, სადაც სახელმწიფო საკუთრებაშია წილის, აქციების 50%-ზე მეტი, აუდიტური შემოწმებისათვის აუდიტორული კომპანიების შერჩევის კომისიის შესახებ

მუხლი 1. საკონკურსო კომისიის უფლებამოსილება და შემადგენლობა
1. ეს დებულება შემუშავებულია „სახელმწიფო ქონების პრივატიზებისა და მართვის გაუმჯობესების ზოგიერთ ღონისძიებათა შესახებ” საქართველოს პრეზიდენტის 2002 წლის 12 თებერვლის №40 ბრძანებულების შესაბამისად.

2. „მეწარმეთა შესახებ” და „აუდიტორული საქმიანობის შესახებ” საქართველოს კანონების შესაბამისად გათვალისწინებულია სახელმწიფო წილობრივი მონაწილეობით შექმნილ საწარმოებში (შპს სააქციო საზოგადოება) ყოველწლიური აუდიტური შემოწმების ჩატარება. აუდიტური კომპანიის შერჩევის მიზნით, საქართველოს სახელმწიფო ქონების მართვის სამინისტროსთან იქმნება „სახელმწიფო წილობრივი მონაწილეობით შექმნილი საწარმოების დამოუკიდებული აუდიტორის შერჩევის საკონკურსო კომისია” (შემდგომში – კომისია).

3. სახელმწიფო წილობრივი მონაწილეობით შექმნილ საწარმოებში დამოუკიდებული აუდიტური კომპანიის შერჩევის საკონკურსო კომისიის შემადგენლობას ამტკიცებს საქართველოს სახელმწიფო ქონების მართვის მინისტრი.

საკონკურსო კომისიის შემადგენლობაში, გარდა საქართველოს სახელმწიფო ქონების მართვის სამინისტროს წარმომადგენლებისა, მონაწილეობას იღებენ საქართველოს პარლამენტთან არსებული აუდიტორული საქმიანობის საბჭოს წარმომადგენლები. საკონკურსო კომისიას თავმჯდომარეობს საქართველოს სახელმწიფო ქონების მართვის მინისტრის მოადგილე, ხოლო მისი მოადგილეა სამინისტროს გენერალური ინსპექციის უფროსი.

4. საკონკურსო კომისია უფლებამოსილია, თუ მას ესწრება წევრთა ნახევარზე მეტი. გადაწყვეტილება მიიღება ღია ან დახურული კენჭისყრით, ხმათა უბრალო უმრავლესობით. ღია კენჭისყრის დროს ხმების თანაბრად გაყოფისას გადამწყვეტად ითვლება კომისიის თავმჯდომარის ხმა.

5. საკონკურსო კომისია სხდომებს მართავს თავისი კომპეტენციის ფარგლებში, საჭიროების მიხედვით.

6. კომისიის სამდივნოს აპარატის შემადგენლობა აირჩევა საქართველოს სახელმწიფო ქონების მართვის სამინისტროს შემადგენლობიდან, კომისიაზე პერსონალური კანდიდატურების დამტკიცებით.


მუხლი 2. საკონკურსო კომისიის საქმიანობა
1. სახელმწიფო წილობრივი მონაწილეობით შექმნილ საწარმოებში აუდიტური მომსახურების მიზნით, დამოუკიდებელი აუდიტური კომპანიების შესარჩევად, საკონკურსო კომისია:

ა) ორგანიზებას უწევს და აწყობს კონკურსს აუდიტურ კომპანიებს შორის სახელმწიფო წილობრივი მონაწილეობით არსებული საწარმოების აუდიტისა ან/და ქონების შეფასების სამუშაოების ჩატარების უფლების მოსაპოვებლად;

ბ) გამოავლენს კონკურსში გამარჯვებულ აუდიტორ კომპანიებს;

გ) განსაზღვრავს კონკურსის ტექნიკური და ფინანსური პირობების კრიტერიუმებს;

დ) აუდიტური კომპანიების წარმომადგენლობასთან მართავს შეხვედრებს (კონსულტაციებს) და აუდიტორი კომპანიის მისამართით ამზადებს შესაბამის მოთხოვნებს, აუცილებელ განმარტებებსა და წინადადებებს;

ე) უზრუნველყოფს გამარჯვებული კომპანიის დანიშვნას აუდიტორად „მეწარმეთა შესახებ” საქართველოს კანონის შესაბამისად.


მუხლი 3. აუდიტის მიზანი და საწარმოთა კლასიფიკაცია
1. საწარმოებში აუდიტი ტარდება იმ მიზნით, რომ საქართველოს სახელმწიფო ქონების მართვის სამინისტროს მიეცეს საშუალება:

ა) განსაზღვროს სამეურნეო სუბიექტის ბუღალტრული აღრიცხვისა და ანგარიშგების, დაბეგვრის სამეურნეო-საფინანსო საქმიანობის და საწესდებო მოთხოვნების უტყუარობა, მოქმედ კანონმდებლობასთან და ნორმატივებთან შესაბამისობა;

ბ) მიიღოს სრულყოფილი ინფორმაცია სახელმწიფო წილობრივი მონაწილეობით არსებულ საწარმოთა ფინანსური მდგომარეობის შესახებ; 

გ) შეაფასოს საწარმოთა ხელმძღვანელობის მუშაობის ეფექტურობა;

დ) განსაზღვროს წმინდა მოგების განაწილებისა და რეინვესტირების საკითხები;

ე) მიიღოს ინფორმაცია საწარმოებში ზედმეტი (დაუტვირთავი) აქტივებისა და მათი ღირებულების შესახებ;

ვ) დაადგინოს უპერსპექტივო საწარმოების აქტივების რეალური სალიკვიდაციო ღირებულება.

2. სამინისტროს შესაბამისი სტრუქტურული ერთეული საწარმოებს დაალაგებს ლოტებად. თითოეულ ლოტში განთავსდება არანაკლებ 15 და არა უმეტეს 30 საწარმო. პირველ ეტაპზე შერჩეული აუდიტური ორგანიზაციების შესაძლებლობიდან გამომდინარე შესაძლებელია ლოტებში კომისიის თანხმობით განხორციელდეს ცვლილებები. 


მუხლი 4. მოთხოვნები აუდიტორი ორგანიზაციების მიმართ
1. სახელმწიფო წილობრივი მონაწილეობით შექმნილ საწარმოებში ანგარიშგების აუდიტის ჩატარებული აუდიტური კომპანია უნდა აკმაყოფილებდეს შემდეგ მოთხოვნებს:

ა) ფლობდეს საქართველოს პარლამენტთან არსებული აუდიტორული საქმიანობის საბჭოს მიერ გაცემულ შესაფერის სფეროს ლიცენზიას – საქართველოს ტერიტორიაზე აუდიტორული საქმიანობის განხორციელების უფლებამოსილებაზე;

ბ) ჰქონდეს აუდიტორული საქმიანობის სათანადო გამოცდილება.

2. აუდიტური კომპანია და/ან მასში მომუშავე აუდიტორული საქმიანობით დაკავებული პირები არ უნდა იყვნენ შესამოწმებელი სამეურნეო სუბიექტის:

ა) რომელიმე ხელმძღვანელის ახლო ნათესავი;

ბ) შესამოწმებელი სამეურნეო სუბიექტის მუშაკები, მესაკუთრეები, დამფუძნებლები ან ხელმძღვანელობის წევრები;

გ) სამეურნეო სუბიექტის შვილობილი საზოგადოების, ფილიალის ან წარმომადგენლობის მუშაკები, ან თანამესაკუთრენი; 

დ) დაკავშირებული ერთობლივი ინვესტიციებით, მის ხელმძღვანელთან, დირექტორთან;

ე) საწარმოს ხელმძღვანელის კრედიტორი ან დებიტორი;

ვ) აკავშირებდეს პირადი ქონებრივი ინტერესები;

ზ) მონაწილეობდეს მის მმართველობით ორგანოში (ძირითად ან შვილობილ საწარმოებში) ბოლო 3 წლის განმავლობაში;

თ) თუ აუდიტური კომპანია შექმნილია ყოფილი ან მოქმედი უწყების სტრუქტურული ქვედანაყოფის ბაზაზე – მათი პირდაპირი ან ირიბი მონაწილეობით და მომსახურებას უწევს საწარმოს, რომელიც ადრე ექვემდებარებოდა (ან ამჟამადაც ექვემდებარება) ამ უწყებას.


მუხლი 5. დამოუკიდებელი აუდიტური კომპანიის საკონკურსო შერჩევა 

1. კონკურსი აუდიტური კომპანიის შერჩევისათვის ტარდება 2 ეტაპად.

2. პირველ ეტაპზე ხორციელდება აუდიტორული კომპანიების მიერ ტექნიკური შეთავაზების შეფასება. ამ მიზნით საკონკურსო კომისია აუდიტური კომპანიების შერჩევის მიზნით 20 დღით ადრე პრესის საშუალებით აცხადებს კონკურს, სადაც დაფიქსირებული იქნება კონკურსში მონაწილე აუდიტური კომპანიების შემდეგი მონაცემები:

ა) ამონაწერი სამეწარმეო რეესტრიდან აუდიტური კომპანიების რეგისტრაციის შესახებ;

ბ) ნოტარიულად დამოწმებული აუდიტურ კომპანიებზე გაცემული აუდიტის ლიცენზიის ასლი;

გ) აუდიტური კომპანიების ზოგადი და მომუშავე აუდიტორთა ბიოგრაფიული მონაცემები;

დ) იმ საწარმოთა ნუსხა, რომელთა აუდიტი აქვთ ჩატარებული, მათ შორის, უცხოურ აუდიტორულ ფირმებთან ერთად;

ე) საქართველოს პარლამენტთან არსებული აუდიტორთა საბჭოსათვის წარმოდგენილი ბოლო სამი წლის ანგარიშის ასლი.

3. მეორე ეტაპზე განხორციელდება პირველ ეტაპზე შერჩეულ აუდიტურ კომპანიებზე ლოტებად დაყოფილი სახელმწიფო წილობრივი მონაწილეობით შექმნილ საწარმოების საკონკურსო განაწილება. საკონკურსო კომისია შერჩეული აუდიტური კომპანიებისათვის აცხადებს კონკურსს ლოტებად დაყოფილ სახელმწიფო წილობრივი მონაწილეობით შექმნილ საწარმოების გასანაწილებლად, პირველ ეტაპზე შერჩეულ აუდიტურ კომპანიებს ლოტის შეთავაზებიდან 20 დღის შემდეგ.
3. საწარმოთა განაწილებისას საკონკურსო კომისია ითვალისწინებს:

ა) აუდიტური კომპანიების წინადადებებს;

ბ) აუდიტში მონაწილე აუდიტორთა პროფესიონალიზმს და გამოცდილებას;

გ) აუდიტის საფასურს;

დ) პროფესიული რისკის უზრუნველყოფას;

ე) აუდიტის ჩატარების დაგეგმვის მომზადების ხარისხს, ვადებს და მათ მიერ წარმოდგენილ დამატებით წინადადებებს;

ვ) აუდიტური კომპანიების მიერ აუდიტის ჩასატარებლად ტექნიკური ნაწილის შემოთავაზების შეფასებას.

4. საკონკურსო კომისია განსაზღვრავს ლოტების რაოდენობას და მინიჭების წესს. გამარჯვებულ აუდიტურ კომპანიათა მიერ მოთხოვნილი ლოტების რაოდენობა არ უნდა აღემატებოდეს საკონკურსო კომისიის მიერ განსაზღვრულ ლოტების საერთო რაოდენობას. გამარჯვებული აუდიტორული კომპანია მიიღებს ერთ ლოტს.

5. კონკურსის თითოეულ ეტაპზე საკონკურსო კომისიაში აუდიტური კომპანიების მიერ განაცხადი იგზავნება საკონკურსო კომისიის მიერ დადგენილ ვადებში. საკონკურსო კომისიის გადაწყვეტილებით შესაძლებელია გაგრძელდეს განაცხადების მიღების ვადა. 

6. საკონკურსო კომისია ვალდებულია განიხილოს აუდიტური კომპანიებიდან შემოსული ყველა სახის წერილობითი ინფორმაცია და მისცეს სათანადო შეფასება.

7. საკონკურსო კომისია დამოუკიდებელი აუდიტური კომპანიის შერჩევისათვის იხილავს კონკურსში მონაწილე აუდიტური კომპანიების მიერ წარმოდგენილ შემოთავაზებებს თითოეული ეტეპისათვის და აძლევს სათანადო შეფასებას საბოლოო სისტემის საფუძველზე, წინამდებარე დებულებაზე თანდართული კრიტერიუმების მოთხოვნების გათვალისწინებით (დანართი №1 და №2).


მუხლი 6. გამარჯვებული აუდიტური კომპანიების გამოვლენა
1. საკონკურსო კომისია კონკურსში გამარჯვებულად აღიარებს იმ აუდიტურ კომპანიას (კომპანიებს), რომელმაც ორივე ეტაპზე მიიღო ბალების (ქულების) უმაღლესი შეფასება.

2. აუდიტური კომპანიების მიერ ერთი და იმავე ოდენობის ბალების მიღების შემთხვევაში, გამარჯვებულის გამოვლენა ხდება საკონკურსო კომისიის მიერ კენჭისყრის საფუძველზე.

3. მონაწილეებს კონკურსის შედეგების შესახებ ეცნობებათ კომისიის მიერ შედეგების შეჯამებიდან 5 დღის ვადაში.

4. საკონკურსო კომისიის მიერ შეჯამებულ შედეგებზე გამოიცემა სახელმწიფო ქონების მართვის მინისტრის შესაბამისი ბრძანება. 


მუხლი 7. ხელშეკრულების გაფორმება
1. საკონკურსო კომისიის მიერ შედეგების შეჯამების თაობაზე მიღებული დადგენილების შესაბამისად სამინისტრო, სახელმწიფო ქონების მართვის მინისტრის ბრძანებით, აფორმებს ხელშეკრულებას (ხელშეკრულების ნიმუში განიხილება საკონკურსო კომისიის მიერ) აუდიტურ კომპანიებთან, სადაც განისაზღვრება ორივე მხარის პასუხისმგებლობა.

2. შერჩეული აუდიტორი „მეწარმეთა შესახებ“ საქართველოს კანონის შესაბამისად, გათვალისწინებული პროცედურებით ინიშნება შესაბამისი საწარმოს აუდიტორად. საწარმოს ხელმძღვანელობას მინისტრის ბრძანებით დაევალება გამარჯვებულ კომპანიასთან ხელშეკრულების გაფორმება.

3. საწარმოს ხელმძღვანელობასა და აუდიტურ კომპანიას შორის ხელშეკრულების პირობებთან დაკავშირებულ შეუთანხმებლობის შემთხვევაში, პირობების საბოლოო შეთანხმება ხდება საკონკურსო კომისიის უფლებამოსილი პირის მონაწილეობით.

4. საწარმოსთან აუდიტურ მომსახურებაზე ხელშეკრულების ერთი პირი გადაეცემა საკონკურსო კომისიას.


მუხლი 8. აუდიტის ანგარიშგება
1. საწარმოში ანგარიშგების აუდიტის შედეგებს აუდიტური კომპანია წარუდგენს როგორც საწარმოს ხელმძღვანელობას, აქციონერს (სამინისტროს), ასევე საკონკურსო კომისიას (შესრულებული სამუშაოს შეფასების მიზნით).

2. აუდიტური კომპანია საკონკურსო კომისიას შესათანხმებლად წარუდგენს საწარმოებში აუდიტის ჩატარების საწარმოსთან შეთანხმებულ აუდიტის საგანს და შესრულების ვადებს. აუდიტის დასკვნა სამინისტროს უნდა წარედგინოს შესაბამისი ფორმით აუდიტის ხელმოწერიდან არა უგვიანეს 15 დღისა.


მუხლი 9. პასუხისმგებლობა
1. საწარმოს და აუდიტური კომპანიის პასუხისმგებლობა განისაზღვრება საქართველოს კანონების „მეწარმეთა შესახებ” და „აუდიტორული საქმიანობის შესახებ” შესაბამისად.

2. ხელშეკრულების პირობების დარღვევის შემთხვევაში აუდიტურ კომპანიას გაუუქმდება ხელშეკრულება და გამოცხადდება დამატებითი კონკურსი გამოთავისუფლებული ლოტის (ლოტების) გასანაწილებლად.


მუხლი 10. დასკვნითი დებულება
1. ეს დებულება ძალაშია გამოქვეყნების დღიდან.

დანართი №1

აუდიტური კომპანიის მიერ აუდიტის ჩასატარებლად ტექნიკური ნაწილის შემოთავაზების შეფასება
	1
	აუდიტური კომპანიის გამოცდილება მსგავს პროექტებში
	25 ქულა

	2
	აუდიტური კომპანიის მიერ აუდიტში მონაწილეთა კვალიფიკაციის დონე, სამუშაო გამოცდილება
	35 ქულა

	3
	აუდიტური კომპანიის სპეციალისტების მონაწილეობა „დიდი ხუთეულის” კომპანიებთან ან უცხოურ ფირმებთან
	10 ქულა

	4
	აუდიტური კომპანიის მიერ წარმოდგენილი ინფორმაციის შეფასება (საქმიანი რეპუტაცია)
	15 ქულა

	5
	პროფესიული რისკის უზრუნველყოფა (დაზღვევა, ქონება, საგარანტიო წერილი და სხვა)
	15 ქულა

	
	სულ
	

	6
	აუდიტური კომპანიის მიმართ შემოსული მაკომპრომეტირებელი მასალების გავლენა საერთო მაჩვენებლებზე (ქულების შემცირებით)
	

	7
	აუდიტური კომპანიის ფინანსური შემოთავაზება (1000 ლარებში)
	


დანართი №2

საკონკურსო კომისიის მიერ აუდიტურ კომპანიებზე ქულების განსაზღვრის კრიტერიუმები
აუდიტური კომპანიის კონკურსში გამარჯვებულის გამოსავლენად დანართი №1 შეფასებული ქულებისა და შემოთავაზებული ფინანსური შემოთავაზების მონაცემების მიხედვით განისაზღვრება გამარჯვებული კომპანია. თუ გავითვალისწინებთ, რომ სრულყოფილი მაჩვენებლები იქნეს მიღებული აუდიტურ კომპანიაზე, დიდი მნიშვნელობა უნდა მიენიჭოს შესასრულებელი სამუშაოს ხარისხს და აუდიტური კომპანიის მიერ ტექნიკურ შემოთავაზებას. ამიტომ კონკურსის საბოლოო შედეგების ობიექტური სურათის მიღების მიზნით პირველ რიგში ყურადღება უნდა მიექცეს ტექნიკურ მხარეს და იგი უნდა განისაზღვროს 70%-ით, ხოლო ფინანსური მხარე – 30%-ით, რის მისაღებად გამოყენებულ უნდა იქნეს შემდეგი გაანგარიშება (ფორმულა):

ფინანსური შემოთავაზებისას –
SF = PI : PX 100.

სადაც:

SF – მიღებული საბოლოო ქულაა ფინანსურ შემოთავაზებაში;

PI – აუდიტური კომპანიის მიერ შემოთავაზებული ყველაზე დაბალი ფასია;

P – აუდიტური კომპანიის მიერ წარმოდგენილი ფასი.

საბოლოო შედეგები კი განისაზღვრება –
S = St X 70/100 + Sf X 30/100.

სადაც:

S – საბოლოო ქულაა;

St – ქულა ტექნიკურ ნაწილში;

Sf – ქულა ფინანსურ ნაწილში.

(მაგალითები იხილეთ დანართში №3, №4).

დანართი №3

მაგალითი №1
აუდიტის ჩატარებისათვის აუდიტური კომპანიის მიერ წარმოდგენილი ფინანსური შემოთავაზებებისათვის შეფასება 

აუდიტური კომპანიის მიერ აუდიტის ჩასატარებლად შემოთავაზებულ იქნა აუდიტის ჩატარების საერთო ღირებულება
	აუდიტური კომპანიის №1
	20000

	აუდიტური კომპანიის №2
	15000

	აუდიტური კომპანიის №3
	25000

	აუდიტური კომპანიის №4
	35000

	აუდიტური კომპანიის №5
	40000


ფინანსური შემოთავაზების ქულების განსაზღვრის მიზნით გამოიყენება შემდეგი გაანგარიშება Sf=Pl : P X 100, სადაც: Sf – მიღებული საბოლოო ქულაა ფასი და P – კომპანიის მიერ წარმოდგენილი ფასი.

აღნიშნული გაანგარიშების შედეგად აუდიტური კომპანიის მიერ ფინანსურ შემოთავაზებაზე ქულათა რაოდენობა განისაზღვრა:
	
	ფინანსური შემოთავაზების ქულა
Sf= Pl : P X 100
	ქულათა რაოდენობა დამტკიცებული ფორმულით
Sf X 30/100

	აუდიტური კომპანიის №1
	75
	22.5

	აუდიტური კომპანიის №2
	100
	30

	აუდიტური კომპანიის №3
	60
	18

	აუდიტური კომპანიის №4
	42.8
	12.84

	აუდიტური კომპანიის №5
	37.5
	11.25


დანართი №4

მაგალითი №2

აუდიტის ჩატარებისათვის აუდიტური კომპანიის მიერ წარმოდგენილი ფინანსური შემოთავაზებების ტექნიკური და ფინანსური შეფასების შედეგები
საბოლოო შედეგების შეფასება ხორციელდება შესაბამისად 70% ტექნიკური ნაწილის და 30% ფინანსურ ნაწილს ანუ 70%+30%

ზემოთქმულის შედეგად საბოლოო შეფასების მიღება მოხდება შემდეგი ფორმულით:

S = St X 70/100 + Sf X 30/100.

სადაც:

S – საბოლოო ქულაა;

St – ქულა ტექნიკურ ნაწილში;

Sf – ქულა ფინანსურ ნაწილში.
	№
	კომპანიის დასახელება
	ტექნიკური
	ქულა
	ფინანსური ქულა
Sf X 30/100
	სულ ქულათა რაოდენობა

	
	
	საშუალო შეფასება
	გამოყენებული ფორმულით
St X 70/100
	
	

	1
	აუდიტური კომპანიის №1
	85
	59,5
	22,5
	82

	2
	აუდიტური კომპანიის №2
	93
	65,1
	30
	95,1

	3
	აუდიტური კომპანიის №3
	88
	61,6
	18
	79,6

	4
	აუდიტური კომპანიის №4
	80
	56
	12,84
	68,84

	5
	აუდიტური კომპანიის №5
	95
	66,5
	11,25
	77,75

